צורות חיים של צמחים

צורת חיים (Life-form) - אוסף התכונות של הצמח הקשורות למחזור החיים שלו ולחלקיו הווגטטיביים (החלקים שאינם חלק ממנגנון הרבייה המינית וההפצה): גובה, מידת העיצוי, מקום הפיצול של הענפים, היותו של הצמח בר-קיימא או בן חלוף, מקומם של ניצני ההתחדשות העיקריים, משך החיים, רב-שנתיות או חד-שנתיות, אברי אגירה, אברי קיימא ועוד. השיטה פורסמה על ידי בוטנאי דני בשם קריסטן ראונקייר (Raunkiaer) בשנת 1904, מאוחר יותר נוספו לה עוד מושגים על ידי חוקרים אחרים. השיטה מבוססת בעיקר על מיקום ניצן ההתחדשות של הצמח, ובאופן התפתחותו ביחס לחילופי עונות השנה. שיטת ראונקיה נמצאת בשימוש נרחב עד היום בשל הפשטות והבהירות שלה. ראונקיה שאף לתאר את כל מיני הצומח הקיימים בעולם על פי מיקום ניצן ההתחדשות שלהם. הוא סבר כי כל אזור בעולם מאופיין על ידי יחס שונה בין כמות המינים השייכים לצורות החיים השונות. פנרופיט (Phanerophyte): צמח רב שנתי שניצני ההתחדשות שלו מצויים בגובה של יותר מ-1 מטר מעל פני הקרקע. הפנרופיטים מתחלקים ל: עצים - העץ הוא צמח רב שנתי גבוה, שהחלק הצומח העיקרי שלו מוחזק גבוה מעל הקרקע על ידי גזע בודד. עץ נשיר - הוא עץ המשיל את עליו בסתיו ומצמיח עלים חדשים באביב. עץ ירוק עד - הוא עץ שאינו משיל את עליו בסתיו ושכל חלקיו הנוספים שורדים את החורף. שיחים - השיח הוא צמח רב־שנתי מעוצה בגובה 1–5 מטר, יש לו ענפים רבים שמסתעפים סמוך לקרקע. אחדים מענפי הצמח עשויים לגדול לאורך רב ולמות בתום עונה אחת, ואילו האחרים (המעוצים בדרך כלל) עשויים לשרוד ולגדול שנים רבות. בן שיח (Chamaephyte): כל צמח בעל גזע מעוצה שניצני ההתחדשות שלו נמצאים בין 5–50 ס"מ מעל פני הקרקע. עשב רב שנתי (Hemicryptophyte): צמח רב שנתי עשבוני שניצני ההתחדשות שלו מצויים לסמוך לפני הקרקע. עשב רב שנתי עשוי להגיע בתקופת צמיחתו לגובה של כ- 2 מטרים ויותר. ברוב העשבים הרב שנתיים החלק שמעל האדמה שורד במשך עונה אחת, אך בצמחים אחדים חלק זה מתייבש בקיץ ובאחרים נובל בחורף. את העונות הקשות הצמח מעביר כשרק כותרת של ניצנים ההתחדשות נראית מעל פני האדמה. קריפטופיט (Cryptophyte): צמח שניצן ההתחדשות שלו חבוי מתחת לפני האדמה (או בתוך המים), ואילו כל החלקים שנמצאים מעל הקרקע מתים בתום עונה אחת. בסוג זה נמנים שלושה תת-סוגים: גאופיט (Geophyte) - צמח בעל איבר לאגירת מים או מזון המצוי מתחת לפני האדמה, כמו פקעת או בצל. צמח בצה (Helophyte) - צמח הגדל באדמת ביצה, אשר מבלה את העונות הקשות חבוי בעומק הבוץ. צמח מים (Hydrophyte) - צמח שהשורשים שלו מצויים בקרקעית מאגר המים ועליו שטים על פני המים. לרוב, לצמחי מים אין איברי אגירת מים או מזון, מפני שפע המים והעובדה שבאגמים קרקעית המים פורייה ואינה קופאת גם בטמפרטורה של 10–20 מעלות צלזיוס מתחת לאפס. חד-שנתי (Therophyte): צמח שמשלים את כל מחזור החיים שלו בשנה אחת. בתום גדילתו הצמח מפיץ זרעים ומת, ואילו הזרעים מתפתחים כשהתנאים מתאימים לכך. אפיפיט (Epiphyte) - צמח הגדל על גבי עץ או שיח ושורשיו אינם מחוברים לאדמה. האפיפיט מפתח שורשים מיוחדים המאפשרים לו לאגור מי גשמים או לספוג לחות מהאוויר. בניגוד לטפילים, אפיפיט אינו מנצל את משאבי הצמח התומך. סוג זה צורף לחלוקה לאחר זמנו של ראונקיה כיוון שלא הכיר צמחים מסוג זה. בנוסף לשיטת ראונקיה, קיימים שיטות סיווג נוספות המבוססות על קריטריונים שונים. מבין כל שיטות אלה, השיטה הנפוצה ביותר, היא: חד שנתי: צמח עשבוני בעל מחזור חיים שנמשך שנה. במשך שנה זו הצמח מתפתח מזרעים לצמח בוגר תוך הגעה לפריחה, יצירת זרעים, הפצתם ומוות של צמח האם. דו שנתי: צמח עשבוני בעל מחזור חיים שנמשך שנתיים. במשך השנה הראשונה צומחים עלים רבים, והצמח אוגר מים ומזון כדי לשרוד את החורף. במשך החורף הצמח נמצא בתרדמת, ובשנה השנייה נוצרים פרחים וזרעים. למעשה, צמח שהוא רב שנתי באזור התפוצה המקורי שלו עשוי להפוך לדו שנתי בתנאיי אקלים קשים יותר, או להפך, צמח שהוא חד שנתי באזור התפוצה המקורי שלו עשוי לדו שנתי בתנאיי אקלים נוחים יותר. רב שנתי: צמח עשבוני או מעוצה בעל מחזור חיים שנמשך מספר שנים. מהלך הגדילה של צמח מסוג זה ממושך והוא יכול להגיע לעשרות או מאות שנים מרגע נביטת הזרע ועד יצירת פרחים וזרעים. אוטופיט הטרופיט היגרופיט הידרופיט הלופיט טרופופיט ליתופיט מזופיט מיקוטרופי ספרופיט ספרמטופיט ספרמפיט פסמופיט קסרופיט Raunkiær, C. (1904) Om biologiske Typer, med Hensyn til Planternes Tilpasninger til at overleve ugunstige Aarstider. Botanisk Tidsskrift 26, p. XIV. Raunkiaer, C. (1934) The life forms of plants. Oxford University Press